Številka: 0611-22/2022/18

Datum: 7. 3. 2022

Na podlagi četrtega odstavka 181. člena Zakona o javnih uslužbencih (ZJU) (Uradni list RS, št. 63/07 – ZJU-UPB3, 65/08, 69/08 – ZTFI-A, 69/08 – ZZavar-E, 40/12 – ZUJF, 158/20 – ZIntPK-C, 203/20 – ZIUPOPDVE, 202/21 – odl. US in 3/22 – ZDeb) in 43b. člena Zakona o sistemu plač v javnem sektorju (ZSPJS) (Uradni list RS, št. [108/09 – ZSPJS-UPB13](http://www.uradni-list.si/1/objava.jsp?urlid=2009108&stevilka=4891), [107/09 - odl. US](http://www.uradni-list.si/1/content?id=95361), 98/09 – ZIUZGK, [13/10](http://www.uradni-list.si/1/content?id=96328&part=&highlight=zspjs), [59/10](http://www.uradni-list.si/1/content?id=99155&part=&highlight=zakon+o+sistemu+pla%C4%8D+v+javnem+sektorju), [85/10](http://www.uradni-list.si/1/content?id=100484&part=&highlight=zspjs), 94/10 - ZIU, [107/10](http://www.uradni-list.si/1/content?id=101571&part=&highlight=zspjs), 110/11 - ZDIU12, 35/11 - ORZSPJS49a, [27/12](http://www.uradni-list.si/1/content?id=108154) - odl. US, [40/12](http://www.uradni-list.si/1/content?id=108751&part=&highlight=zujf) – ZUJF, 104/12 - ZIPRS1314, 46/13, 46/13 - ZIPRS1314-A, 101/13 – ZIPRS1415, 25/14 – ZFU, 50/14, 95/14 – ZUPPJS15, 82/15, 23/17 – ZDOdv, 67/17, 84/18 in 204/21) izdaja mag. Marija Tancek, inšpektorica za sistem javnih uslužbencev, v postopku **inšpekcijskega nadzora v Agenciji za energijo, Strossmayerjeva ulica 30, Maribor**, ki jo zastopa direktorica █, naslednji

**Z A P I S N I K**

**O INŠPEKCIJSKEM NADZORU**

Vsebina

[I. Inšpekcijski nadzor 1](#_Toc97554053)

[II. Razlog inšpekcijskega nadzora 2](#_Toc97554054)

[III. Ugotovitve inšpektorice za sistem javnih uslužbencev 2](#_Toc97554055)

[III. 1 Pravna podlaga 2](#_Toc97554056)

[III. 2 Dejansko stanje in ugotovitve inšpektorice 3](#_Toc97554057)

[III. 2. 1 █, direktorica 3](#_Toc97554058)

[III. 2. 2 Ugotovitve inšpektorice 4](#_Toc97554059)

[IV. Ukrepi inšpektorice za sistem javnih uslužbencev 7](#_Toc97554060)

[V. Pouk o pravnem sredstvu 7](#_Toc97554061)

# I. Inšpekcijski nadzor

Inšpektorica za sistem javnih uslužbencev mag. Marija Tancek, inšpektorica višja svetnica, je v javni agenciji Agencija za energijo (javna agencija) opravila inšpekcijski nadzor na podlagi določb ZJU in ZSPJS.

Inšpekcijski nadzor je inšpektorica opravila 22. 2. 2022 v prostorih Inšpektorata za javni sektor, Tržaška 21, Ljubljana in istega dne izdala Osnutek Zapisnika o inšpekcijskem nadzoru. Osnutek je bil posredovan v izjasnitev javni agenciji. Inšpektorica je bistvene pripombe javne agencije upoštevala oz. se do njih opredelila v ustreznih vsebinskih točkah tega zapisnika.

# II. Razlog inšpekcijskega nadzora

Inšpektorat za javni sektor na podlagi načrta dela za leto 2022 v javni agenciji opravlja inšpekcijski nadzor nad določanjem in izplačilom plače direktorju za leto 2021.

# III. Ugotovitve inšpektorice za sistem javnih uslužbencev

Inšpektorica je v okviru svojih pristojnosti opravila nadzor nad določanjem in izplačilom plače direktorici za leto 2021.

Javna agencija je bila pozvana k dostavi vse za predmet nadzora pomembne dokumentacije.

Ustanovitelj javne agencije je Republika Slovenija. Funkcijo direktorice od 21. 10. 2015 opravlja █.[[1]](#footnote-1)

### III. 1 Pravna podlaga

Imenovanje direktorja javne agencije ureja Energetski zakon (EZ-1)[[2]](#footnote-2) v 396. členu. Za direktorja je lahko imenovan, kdor izpolnjuje naslednje pogoje:

* je državljan Republike Slovenije;
* ima najmanj izobrazbo, pridobljeno po študijskih programih za pridobitev izobrazbe druge stopnje ali raven izobrazbe, pridobljene po študijskih programih, ki v skladu zakonom, ki ureja visoko šolstvo, ustrezajo izobrazbi druge stopnje ustrezne smeri;
* je strokovnjak za tehnična, ekonomska ali pravna vprašanja s področja energetike, ki ima najmanj tri leta delovnih izkušenj na področju trga z elektriko ali zemeljskim plinom;
* ima najmanj deset let delovnih izkušenj, od tega pet let na vodilnih delovnih mestih;
* obvlada angleški jezik;
* ni bil pravnomočno obsojen za kaznivo dejanje na kazen zapora šest mesecev ali več, pa obsodba še ni bila izbrisana;
* ni poslanec Državnega zbora, član Vlade Republike Slovenije, državni sekretar ali član organa politične stranke.

Direktorja imenuje svet javne agencije po opravljenem javnem natečaju za dobo šest let in je lahko enkrat ponovno imenovan. Direktor za čas opravljanja funkcije sklene pogodbo o zaposlitvi. Doba imenovanja se šteje od dneva nastopa funkcije v skladu s pogodbo o zaposlitvi.

EZ-1 v 403. členu določa, da se za položaj, pravice in obveznosti zaposlenih v javni agenciji uporablja zakon, ki ureja delovna razmerja. Za plače zaposlenih se uporabljajo določbe predpisov, ki urejajo sistem plač v javnem sektorju, pri čemer obseg sredstev za posebne projekte, ki terjajo povečan obseg dela, in plačilo za tako povečan obseg dela določi javna agencija sama v okviru namenskih sredstev projekta znotraj finančnega načrta tekočega leta. Akt, s katerim se določi sistemizacija delovnih mest, sprejme direktor javne agencije.

Nadalje EZ-1 v 384. členu določa, da pri izvrševanju nalog in pristojnosti javna agencija samostojna in neodvisna. Zaposleni ter člani sveta javne agencije pri svojem delu niso vezani na sklepe, stališča, navodila ali usmeritve državnih organov, organov lokalne skupnosti ali drugih organov, pravnih oseb ali posameznikov, niti jih ne smejo zahtevati. Javna agencija samostojno določa svojo notranjo organizacijo in sistemizacijo delovnih mest ter samostojno odloča o potrebnem številu zaposlenih in finančnih virih za učinkovito izvajanje svojih nalog in pristojnosti, ki jih opredeli v programu dela in finančnem načrtu.

Plačni razred direktorja javne agencije določa Uredba o plačah direktorjev v javnem sektorju[[3]](#footnote-3). V Prilogi I uredbe to delovno mesto nosi šifro B017392 (direktor AGEN) in je neposredno uvrščeno v 57. plačni razred. V prej veljavni Uredbi o plačah direktorjev v javnem sektorju[[4]](#footnote-4) je bilo delovno mesto neposredno uvrščeno v 58. plačni razred. Nova, sedaj veljavna uredba se je pričela uporabljati 1. 1. 2018. V predhodni določbi 10. člena je določila t. im. ohranitev plačnega razreda. Ta pomeni, da se direktorjem, ki bi bili po novem uvrščeni v nižji plačni razred, obstoječa uvrstitev v plačni razred do poteka mandata ne spremeni.

### III. 2 Dejansko stanje in ugotovitve inšpektorice

### III. 2. 1 █, direktorica

Svet javne agencije je 29. 12. 2015 za direktorico imenoval █, in sicer za dobo šest let, ki začne teči s 1. 1. 2016[[5]](#footnote-5). Pripadajočo pogodbo o zaposlitvi je 30. 12. 2015 javna uslužbenka[[6]](#footnote-6) sklenila s predsednico sveta █. Pogodba o zaposlitvi določa 58. plačni razred javne uslužbenke. Javna uslužbenka je s 1. 1. 2022 nastopila nov mandat direktorice javne agencije. V novi pogodbi o zaposlitvi, ki jo je javna uslužbenka 18. 10. 2021 sklenila s █, namestnikom predsednice sveta, je določen 57. plačni razred[[7]](#footnote-7).

Javna uslužbenka je v javni agenciji zaposlena od 15. 11. 2005 dalje[[8]](#footnote-8). Po izobrazbi je univ. diplomirana pravnica[[9]](#footnote-9) in magistrica znanosti[[10]](#footnote-10). Na dan 1. 1. 2021 je imela dopolnjenih █ delovne dobe[[11]](#footnote-11).

Svet javne agencije je na seji 21. 1. 2021 sprejel sklep, v katerem ugotavlja, da je projekt INTERRFACE poseben projekt, ki terja povečan obseg dela, in da so sredstva za njegovo izplačilo zagotovljena v okviru namenskih sredstev projekta znotraj finančnega načrta za leto 2021. Po sklepu direktorici za obdobje povečanega obsega dela od 1. 1. 2021 do 31. 12. 2021 pripada plačilo povečanega obsega dela v višini 15 % njene mesečne osnovne plače.[[12]](#footnote-12) Glede dela javne uslužbenke na projektu v letu 2021 je javna agencija med drugim predložila:

* Sklep javne uslužbenke o ustanovitvi projektne skupine[[13]](#footnote-13). Projektna skupina za aktivno sodelovanje javne agencije v EU projektu INTERRFACE je bila ustanovljena za obdobje 3. 1. 2019-31. 12. 2022, to je za celoten čas trajanja projekta. Javna uslužbenka je bila imenovana za članico projektnega sveta (in v tem okviru za nadzornico za zagotavljanje kakovosti in skladnosti) in za članico projektne pisarne. Skladno s sklepom vsi sodelujoči vodijo svoj vložek na projektu s sprotnim beleženjem porabljenih ur (na dnevni ravni) v sistem Redmine.
* Poročila o delu javne uslužbenke na projektu INTERRFACE za leto 2021 iz baze sistema za vodenje aktivnosti Redmine.
* Vzorčni primer dokumenta, ki je bil predmet izvajanja nalog nadzornika za kakovost in skladnost, ki prikazuje vlogo javne agencije in javne uslužbenke v projektu: »*D9.12. Report on the Foundations for the adoptions of New Network Codes 1*«[[14]](#footnote-14).

Svet javne agencije je na seji 21. 1. 2021 po sprejemu letnega poročila javne agencije za leto 2020 sprejel še sklep, v katerem ugotavlja, da znaša seštevek vseh meril iz veljavnega Pravilnika o merilih za ugotavljanja delovne uspešnosti direktorjev oseb javnega prava s področja dela Ministrstva za gospodarstvo (MG) 100 % (poslovna uspešnost 55 %, kakovost opravljenega dela 35 % in učinkovitost poslovanja 10 %). Glede na navedeno se direktorici za leto 2020 določi redna delovna uspešnost v višini 100 odstotnih točk, kar skladno z drugim odstavkom 9. člena Uredbe o napredovanju javnih uslužbencev v plačne razrede pomeni oceno odlično. Direktorica je upravičena do izplačila redne delovne uspešnosti v višini 1.235,52 EUR.[[15]](#footnote-15)

Javni uslužbenki je bila za januar-december 2021:[[16]](#footnote-16)

* Osnovna plača obračunana in izplačana za 58. plačni razred (4.118.41 EUR).
* Od dodatkov sta bila vsak mesec obračunana in izplačana dodatek za delovno dobo in dodatek za magisterij (36,21 EUR).
* Vsak mesec je bila obračunana in izplačana delovna uspešnost zaradi sodelovanja pri posebnem projektu (D026) v višini 15 % osnovne plače, kar je predstavljalo 617,76 EUR.
* Pri plači za februar 2021 je bila izplačana redna delovna uspešnost (D010) v skupnem znesku 1.235,53 EUR; obračun je bila narejen za obdobje 7-12/2020.
* 4. 6. 2020 je bil izplačan regres za letni dopust (J090) v znesku 1.050,00 EUR.
* Vsak mesec je bila obračunana in odtegnjena boniteta za uporabo službenega vozila v zasebne namene (F010) (249,56 EUR za 1-3/21 in 204,19 EUR za 4-12/21[[17]](#footnote-17)).
* Vsak mesec je bilo obračunano in povrnjeno povračilo stroškov prehrane na delu (I010).
* V določenih mesecih je bilo obračunano in izplačano nadomestilo za uporabo lastnih sredstev - neobdavčeno (J150)[[18]](#footnote-18) in povračilo stroškov prevoza do uredbe vlade - službena pot (I081)[[19]](#footnote-19).

### III. 2. 2 Ugotovitve inšpektorice

Glede osnovne plače inšpektorica nepravilnosti ne ugotavlja[[20]](#footnote-20).

Glede dodatkov k osnovni plači:

* Javna uslužbenki ***bi moral biti v pogodbi o zaposlitvi določen tudi dodatek za znanstveni magisterij***, kot to določa drugi odstavek 3. člena ZSPJS[[21]](#footnote-21). Javna agencija je pojasnila[[22]](#footnote-22), da je bil dodatek izplačan na podlagi veljavne zakonodaje, pri čemer je določba o izplačilu pomotoma izpadla iz pogodbe o zaposlitvi. Pri vseh ostalih sodelavcih je dodatek za magisterij/doktorat v pogodbah o zaposlitvi opredeljen. Javna agencija se je zavezala, da bo pomanjkljivost odpravila v čim krajšem času in k pogodbi o zaposlitvi sklenila aneks, ki ga potrdi svet javne agencije.

Glede redne delovne uspešnosti (D010):

* Javni uslužbenki bi skladno z 22. členom ZSPJS[[23]](#footnote-23) in drugim odstavkom 7. člena Uredbe o plačah direktorjev v javnem sektorju lahko bil izplačan maksimalni znesek: 5 % sredstev za osnovno plačo direktorja za obdobje julij do december 2020 (upoštevajoč sorazmernost glede na datum začetka izplačila redne delovne uspešnosti[[24]](#footnote-24)). S sklepom sveta javne agencije določen in izplačan znesek je dosegel predpisani maksimum (1.235,523 EUR).
* ZSPJS v 22a. členu določa, da se višina D010 določi na podlagi meril, ki jih določi pristojni minister. Svet javne agencije je upošteval merila, ki veljajo za direktorje oseb javnega prava s področja dela MG. Javna agencija je pojasnila[[25]](#footnote-25), da je ta pravilnik uporabila zato, ker Ministrstvo za infrastrukturo takšnega pravilnika do oktobra 2021 ni imelo in ker je do leta 2012 (do Zakona o spremembah in dopolnitvah Zakona o državni upravi, Uradni list RS, št. 21/12 (ZDU-1F)) področje energetike spadalo v resor MG. Svet javne agencije je tako na seji 14. 3. 2017 sprejel sklep, da se kot podlaga za oceno delovne uspešnosti direktorice upošteva veljavni pravilnik s področja dela MG[[26]](#footnote-26), in sicer vse dokler resorno ministrstvo ne sprejme ustreznega pravilnika. Inšpektorica ugotavlja, da je bil pravilnik, ki velja za direktorje s področja infrastrukture, res sprejet šele kasneje[[27]](#footnote-27).

Glede delovne uspešnosti iz naslova povečanega obsega dela/zaradi sodelovanja pri posebnih projektih za javne uslužbence (D026):

* Inšpektorica ugotavlja, da Program dela javne agencije za leto 2021[[28]](#footnote-28) določa tudi sodelovanje javne agencije v projektu INTERRFACE v okviru programa Obzorje 2020 (s. 32, 34) in da na podlagi sodelovanja v programu EU na področju raziskav in inovacij Obzorje 2020 finančni načrt za leto 2021 načrtuje prihodke v višini 21.037 EUR (s. 96 in 102-104). Finančni načrt izrecno določa, da so sredstva za izplačilo delovne uspešnosti na podlagi večjega obsega dela skladno s 403. členom EZ-1 načrtovana v okviru namenskih sredstev projekta INTERRFACE (s. 98).
* ***Za izplačilo delovne uspešnosti iz naslova povečanega obsega dela ne zadošča enkraten sklep sveta javne agencije, ki direktorici za obdobje celega leta 2021 vnaprej določa povečan obseg dela na posebnem projektu INTERRFACE in hkrati določa tudi fiksno plačilo tega dela, in sicer 15 % osnovne plače javne uslužbenke.*** Javna uslužbenka bi morala za opravljanje povečanega obsega dela s predsednico sveta skleniti dogovor o opravljanju povečanega obsega, ki bi lahko bil sklenjen za daljše obdobje. Dogovor bi moral biti sklenjen pred začetkom opravljanja povečanega obsega dela (sklep sveta je bil izdan 21. 1. 2021, nanaša pa se tudi za nazaj, tj. za čas od 1. 1. 2021, pa vse do 31. 12. 2021, kar ni pravilno). O plačilu bi moralo biti odločeno za vsak posamezen mesec posebej s pisnim sklepom predsednice sveta, izdanem po opravljenem delu, ko bi bile znane tudi opravljene naloge na posebnem projektu oz. povečane delovne obremenitve iz tega naslova (torej dokazano dejansko opravljeno delo, zaradi katerega je plačilo dogovorjeno oz. predvideno). Določba drugega odstavka 403. člena EZ-1, da plačilo za povečan obseg dela določi javna agencija sama, namreč ne izključuje uporabe 22e. člena ZSPJS in Uredbe o delovni uspešnosti iz naslova povečanega obsega dela za javne uslužbence[[29]](#footnote-29). Vnaprejšnje določanje variabilnih elementov plače se že pojmovno izključuje in zakonodajno tudi ni urejeno. Obračun in izplačilo plače je mesečno in izplačilo se praviloma izvede v tekočem mesecu za pretekli mesec (22. člen Uredbe o enotni metodologiji in obrazcih za obračun in izplačilo plač v javnem sektorju).

Javna agencija je s tem v zvezi predložila dopis Ministrstva za infrastrukturo (MI) z dne 15. 1. 2019[[30]](#footnote-30), ki je bil izdan na prošnjo javne agencije. MI je v dopisu navedlo, da 403. člen EZ-1 velja za vse zaposlene na javni agenciji, tudi za direktorja, in da je 403. člen EZ-1 *lex specialis* v razmerju do predpisov, ki urejajo sistem plač v javnem sektorju, zato se ti za te primere ne uporabljajo, kar velja torej tudi za 22e. člen ZSPJS.

Inšpektorica glede navedenega pojasnjuje, da poseben zakon, torej EZ-1, ne izniči uporabe splošnega zakona, torej ZSPJS in njegovih izvedbenih aktov - v obravnavanem primeru zlasti Uredbe o delovni uspešnosti iz naslova povečanega obsega dela in Uredbe o enotni metodologiji in obrazcih za obračun in izplačilo plač v javnem sektorju. ZSPJS se kot starejši splošni zakon namreč ne uporablja le glede vprašanj, ki jih 403. člen EZ-1 kot specialni in mlajši predpis ureja ali jih ureja drugače. Razlage svojega stališča dopis MI ne vsebuje, v svojem zaključnem delu se dopis sklicuje zgolj na to, da se upošteva posebna narava nalog javne agencije. Slednje ni utemeljeno razlogovanje za izključitev uporabe plačne zakonodaje.

Iz predhodno zapisanega je razvidno tudi, da ne drži navedba javne agencije, da posebna obličnost v ZSPSJ ni določena in da je vsakokratni sklep sveta javnega agencije po vsebini mogoče šteti skupaj kot dogovor in sklep o višini plačila za tako povečan obseg dela[[31]](#footnote-31).

* Obseg opravljenega dela javne uslužbenke na projektu je razviden iz predloženih izpisov iz baze Redmine. Javna uslužbenka je na projektu v letu 2021 opravila skupno 198,90 ur. Aktivnosti so potekale v vseh mesecih leta; najmanj jih je bilo julija: 5,20 ur in največ jih je bilo junija: 29,20 ur. Javna agencija je pojasnila, da se je višina plačila na letnem nivoju dejansko ujemala z opravljenim delom javne uslužbenke na projektu in da so zato, ker mora plačilo za delo na projektu odražati dejansko opravljeno delo, višino plačila določali na letnem in ne na štiriletnem nivoju.
* Glede na to, da je bilo delo opravljeno, inšpektorica vračila D026 ne odreja.
* Javna agencija je v pripombah na Osnutek zapisnika o inšpekcijskem nadzoru navedla dejanske ovire za mesečne sklepe, ki izhajajo iz organizacije sej sveta. Javna agencija ima plačo vsakega petega dne v mesecu, kar pomeni, da bi morala biti seja sveta javne agencije vsak mesec med prvim in tretjim dnem v mesecu (to lahko pride tudi na vikend), kar pa ni izvedljivo in ni skladno s prakso sklicevanja sej. Prav tako seje ne potekajo vsak mesec, sklicevanje samo iz tega naslova bi bilo neekonomično. Javna agencija je predlagala, da svet s sklepom ovrednoti opravljeno delo direktorice na projektu INTERRFACE do konca leta 2022 vsake tri mesece za obdobje preteklih treh mesecev.

Inšpektorica glede navedenega ugotavlja, da mnenje Ministrstva za javno upravo dopušča, da se v posameznih primerih, glede na okoliščine, lahko za več mesecev hkrati odloča o plačilu za delo v povečanem obsegu[[32]](#footnote-32).

Pri samem načinu obračuna plače inšpektorica nepravilnosti ne ugotavlja.

# IV. Ukrepi inšpektorice za sistem javnih uslužbencev

Na podlagi 43č. člena ZSPJS inšpektorica **o d r e j a svetu javne agencije**, da kot organ, pristojen za odločanje o pravicah in obveznosti direktorja javne agencije, skladno z ugotovitvami inšpektorice:

* *v bodoče pri odločanju o delovni uspešnosti iz naslova povečanega obsega dela/zaradi sodelovanja pri posebnih projektih spoštuje določbe 22e. člena ZSPJS in Uredbe o delovni uspešnosti iz naslova povečanega obsega dela za javne uslužbence (z direktorjem je treba sklepati vnaprejšnje dogovore o povečanem obsegu dela in mu izdajati sklepe o plačilu povečanega obsega dela).*

Poseben ukrep glede določitve dodatka za znanstveni magisterij v konkretnem aktu █ je po presoji inšpektorice nepotreben in ga ne odreja, saj se je javna agencija že sama zavezala, da bo čimprej odpravila to nepravilnost. Nepravilnost finančnih posledic ni imela.

# V. Pouk o pravnem sredstvu

Predstojnik lahko poda ugovor zoper ta zapisnik v roku osmih dni po vročitvi zapisnika. Pisni ugovor se lahko vloži neposredno pri Inšpektoratu za javni sektor, Tržaška 21, 1000 Ljubljana ali pošlje priporočeno po pošti. O ugovoru bo odločil minister za javno upravo.

Na podlagi 23. člena Zakona o upravnih taksah za ugovor zoper ta zapisnik ni treba plačati upravne takse.

Mag. Marija Tancek

inšpektorica višja svetnica

inšpektorica za sistem javnih uslužbencev

Poslano:

|  |
| --- |
| 1. Agencija za energijo, direktorica █ - [info@agen-rs.si](mailto:info@agen-rs.si) 2. Agencija za energijo, predsednik sveta - [info@agen-rs.si](mailto:info@agen-rs.si) 3. Boštjan Koritnik, minister, Ministrstvo za javno upravo – [gp.mju@gov.si](mailto:gp.mju@gov.si) |

1. Podatki Poslovnega registra Slovenije na dan izdaje Osnutka Zapisnika o inšpekcijskem nadzoru. [↑](#footnote-ref-1)
2. Uradni list RS, št. 60/19 – uradno prečiščeno besedilo, 65/20, 158/20 – ZURE, 121/21 – ZSROVE, 172/21 – ZOEE in 204/21 – ZOP. [↑](#footnote-ref-2)
3. Uradni list RS, št. 68/17, 4/18, 30/18, 116/21, 180/21 in 29/22. [↑](#footnote-ref-3)
4. Uradni list RS, št. 73/05, 103/05, 12/06, 36/06, 46/06, 77/06, 128/06, 37/07, 95/07, 112/07, 104/08, 123/08, 21/09, 61/09, 91/09, 3/10, 27/10, 45/10, 62/10, 88/10, 94/10 – ZIU, 10/11, 45/11, 53/11, 86/11, 26/12, 41/12, 90/12, 24/13, 75/13, 79/13, 108/13, 15/14, 43/14, 6/15, 57/15, 98/15, 15/16, (84/16), 15/17 in 68/17. [↑](#footnote-ref-4)
5. Izpisek iz zapisnika 24. redne seje sveta z dne 29. 12. 2015. [↑](#footnote-ref-5)
6. ZSPJS kot javnega uslužbenca opredeljuje zaposlenega, razen funkcionarja, ki sklene delovno razmerje v javnem sektorju (2. člen). [↑](#footnote-ref-6)
7. Glede plačnega razreda se upošteva zadnji odstavek točke »III. 1 Pravna podlaga«. [↑](#footnote-ref-7)
8. Razvidno iz kopije delovne knjižice javne uslužbenke. [↑](#footnote-ref-8)
9. Diploma █. [↑](#footnote-ref-9)
10. Potrdilo █ z dne 26. 9. 2016. [↑](#footnote-ref-10)
11. Izračun javne agencije z dne 26. 1. 2022 in kopija delovne knjižice javne uslužbenke. [↑](#footnote-ref-11)
12. Zapisnik 78. redne seje z dne 21. 1. 2021. [↑](#footnote-ref-12)
13. Sklep direktorice █ z dne 3. 1. 2019. [↑](#footnote-ref-13)
14. Dostopen tudi na URL: <https://cadmus.eui.eu/bitstream/handle/1814/70780/INTERRFACE_D9.12_EUI_cleanv2.pdf?sequence=1>. [↑](#footnote-ref-14)
15. Zapisnik 79. redne seje z dne 25. 2. 2021. [↑](#footnote-ref-15)
16. Plačilne liste javne uslužbenke. [↑](#footnote-ref-16)
17. Javna agencija je predložila račun za službeno vozilo z dne 18. 4. 2017 in podrobnejši izračun bonitete. Javna uslužbenka je imela pravico do stalne uporabe službenega vozila v službene in privatne namene opredeljeno v 6. členu pogodbe o zaposlitvi. [↑](#footnote-ref-17)
18. Po pojasnilih javne agencije zaradi dela na domu. [↑](#footnote-ref-18)
19. Po pojasnilih javne agencije zaradi parkirnin. [↑](#footnote-ref-19)
20. Pri presoji pravilnosti plačnega razreda se upošteva zadnji odstavek točke »III. 1 Pravna podlaga«. [↑](#footnote-ref-20)
21. Drugi odstavek 3. člena ZSPJS se glasi: »Plača se določi s pogodbo o zaposlitvi, odločbo oziroma sklepom, tako da se v pogodbi, odločbi oziroma sklepu določi pravna podlaga za določitev plače in posameznih delov plače, plačni razred in druge sestavine plače v skladu s tem zakonom, predpisi in drugimi akti, izdanimi na njihovi podlagi ter kolektivnimi pogodbami, višino posameznih elementov plače na dan sklenitve pogodbe, izdaje sklepa oziroma odločbe in usklajevanja plače.« Dodatki morajo torej biti določeni po vrsti in višini na dan sklenitve pogodbe o zaposlitvi. [↑](#footnote-ref-21)
22. E-pošta z dne 3. 2. 2022. [↑](#footnote-ref-22)
23. Določba 22. člena ZSPSJ se glasi: »Skupen obseg sredstev za plačilo redne delovne uspešnosti znaša najmanj 2% in ne več kot 5% letnih sredstev za osnovne plače. Skupen obseg sredstev za redno delovno uspešnost za plačilo ravnateljev, direktorjev in tajnikov se oblikuje in izkazuje ločeno. Skupen obseg sredstev za vsako leto se za javne uslužbence določi s kolektivno pogodbo za javni sektor.«

    Ministrstvo za javno upravo v dopisu »Odgovori na najpogostejša vprašanja v zvezi z nagrajevanjem redne delovne uspešnosti v javnem sektorju« z dne 3. 11. 2020 pojasnjuje, navajamo: »Glede na to, da se za ravnatelje, direktorje in tajnike (plačna skupina B) skupen obseg sredstev za redno delovno uspešnost oblikuje in izkazuje ločeno, lahko v primeru, ko je v posameznem proračunskem uporabniku zaposlen le en javni uslužbenec plačne skupine B, le-ta iz naslova redne delovne uspešnosti prejme 2 % sredstev za osnovne plače od julija do decembra 2020 oziroma, če so za to izpolnjeni vsi pogoji, do največ 5 % sredstev za osnovne plače direktorja od julija do decembra 2020. V primeru, če je javnih uslužbencev plačne skupine B več in je posledično obseg sredstev za izplačilo redne delovne uspešnosti večji, pa je maksimalni znesek, ki ga v letu 2020 lahko prejme iz naslova redne delovne uspešnosti, ena osnovna plača meseca decembra 2019. Podrobnejše pojasnilo v tej zvezi je dostopno na spletni strani Ministrstva za javno upravo na naslednji povezavi: Pojasnilo v zvezi z določanjem obsega in izplačili sredstev za redno delovno uspešnost ravnateljev, direktorjev in tajnikov; javni uslužbenci plačne skupine B (24. 7. 2020).« URL: <https://www.gov.si/teme/placni-sistem/>, dostop na dan izdaje Osnutka zapisnika o inšpekcijskem nadzoru. [↑](#footnote-ref-23)
24. Sprostitev izplačevanja redne delovne uspešnosti je začela veljati s 1. 7. 2020, ko je prenehala veljati zadnja interventna zakonodaja, sprejeta zaradi omejevanja posledic gospodarske krize.

    Iz seznama sistemiziranih delovnih mest je razvidno, da je v javni agenciji samo eno delovno mesto uvrščeno v plačno skupino B (gre za dm direktor). [↑](#footnote-ref-24)
25. E-pošta z dne 3. 2. 2022. [↑](#footnote-ref-25)
26. Zapisnik 38. redne seje sveta javne agencije z dne 14. 3. 2017. [↑](#footnote-ref-26)
27. Pravilnik o merilih za ugotavljanje redne delovne uspešnosti direktorjev oseb javnega prava s področja infrastrukture (Uradni list RS, št. 162/21). Ta pravilnik se po lastni dikciji prvič uporabi za ugotavljanje redne delovne uspešnosti direktorjev oseb javnega prava s področja infrastrukture za leto 2021. [↑](#footnote-ref-27)
28. URL: <https://www.agen-rs.si/documents/10926/260301/Program-dela-in-finan%C4%8Dni-na%C4%8Drt-Agencije-za-energijo-za-leto-2021/e64490ef-5ab7-4fa7-8930-075e5922a955>, dostop na dan izdaje Osnutka o inšpekcijskem nadzoru. [↑](#footnote-ref-28)
29. Uradni list RS, št. 53/08, 89/08 in 175/20. [↑](#footnote-ref-29)
30. Dopis z naslovom »Tolmačenje določbe drugega odstavka 403. člena veljavnega Energetskega zakona je podpisal državni sekretar mag. Bojan Kumer. [↑](#footnote-ref-30)
31. Krovno pravilo o pisnosti pri določanju plače je vzpostavljeno v že navedenem drugem odstavku 3. člena ZSPJS in pri delovni uspešnosti iz naslova povečanega obsega dela razdelano v 22e. členu ZSPJS in izvedbeni uredbi. [↑](#footnote-ref-31)
32. »Najpogostejša vprašanja glede plačila delovne uspešnosti iz naslova povečanega obsega dela javnih uslužbencev (7. 9. 2016)«, URL: <https://www.gov.si/teme/placni-sistem/>, dostop na dan izdaje Zapisnika o inšpekcijskem nadzoru. [↑](#footnote-ref-32)